RESOLUCIÓN do 25 de marzo de 2002 pola que se convocan unhas Xornadas sobre muller, Administración e poder político.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 02/04/2002

Dentro do Plan de actividades da Escola Galega de Administración Pública para o 2002 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas Xornadas sobre muller, Administración e poder político, convocatoria que se desenvolverá conforme as seguintes bases:
1. Obxectivos.
Achegar unha visión actualizada da situación da muller española co fin de comprobar ata qué punto a conciencia de igualdade esbozada desde a Constitución Española ten reflexo no ámbito xurídico e social españois. En concreto, preténdese analiza-lo grao de integración da muller nas esferas de poder público e político, así como as técnicas e medios utilizados na actualidade para promociona-la súa participación nestes ámbitos.
2. Contido.
Trataranse estes temas:
-Muller, feminismo e poderes públicos.
-Status e dereitos da muller nos Estados Unidos.
-O valor constitucional da igualdade.
-Dereito comunitario e promoción da muller na vida pública.
-A participación da muller española na toma de decisións políticas.
-Vida laboral versus vida familiar.
-Muller, función pública e altos cargos da Administración.
-As políticas de promoción da igualdade da muller en España.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos do edificio administrativo da Xunta en Ferrol (praza Camilo José Cela, s/n, da citada cidade) os días 23 e 24 de abril de 2002.
5. Inscrición.
-Prazo: remata o venres, día 19 de abril de 2002.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por fax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 22 de abril, de 8.30 a 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 25 de marzo de 2002.
Domingo Bello Janeiro
Director da Escola Galega de Administración
Pública